
	Teisės akto projekto pakeitimai

	Parlamento pakeitimai, išdėstomi dviejuose stulpeliuose

Išbrauktos teksto dalys žymimos pusjuodžiu kursyvu kairiajame stulpelyje. Pakeitimai žymimi pusjuodžiu kursyvu abiejuose stulpeliuose. Naujas tekstas žymimas pusjuodžiu kursyvu dešiniajame stulpelyje.

Kiekvieno pakeitimo antraštės pirmoje ir antroje eilutėse nurodoma atitinkama svarstomo teisės akto projekto dalis. Jei pakeitimas susijęs su esamu teisės aktu, kurį siekiama pakeisti teisės akto projektu, antraštėje pridedamos trečia ir ketvirta eilutės, kuriose atitinkamai nurodomas esamas teisės aktas ir keičiama šio teisės akto dalis.

Parlamento pakeitimai, pateikiami konsoliduoto teksto forma

Naujos teksto dalys žymimos pusjuodžiu kursyvu. Išbrauktos teksto dalys nurodomos simboliu „▌“ arba perbraukiamos. Pakeistos teksto dalys nurodomos naują tekstą pažymint pusjuodžiu kursyvu, o ankstesnį nereikalingą tekstą išbraukiant arba perbraukiant. 
Nežymimi tik grynai techninio pobūdžio pakeitimai, kuriuos daro tarnybos, siekdamos parengti galutinį tekstą.

EUROPOS PARLAMENTO TEISĖKŪROS REZOLIUCIJOS PROJEKTAS
dėl Tarybos direktyvos, kuria iš dalies keičiama Direktyva 2006/112/EB, kiek tai susiję su skaitmeniniam amžiui pritaikytomis PVM taisyklėmis, projekto
(15159/2024 – C10‑0170/2024 – 2022/0407(CNS))
(Speciali teisėkūros procedūra: pakartotinė konsultacija)
Europos Parlamentas,
–	atsižvelgdamas į Tarybos projektą (15159/2024),
–	atsižvelgdamas į Komisijos pasiūlymą Tarybai (COM(2022)0701),
–	atsižvelgdamas į savo 2023 m. lapkričio 22 d. poziciją[footnoteRef:1], [1:  OL C, C/2024/4246, 2024 7 24, ELI: http://data.europa.eu/eli/C/2024/4210/oj.] 

–	atsižvelgdamas į Sutarties dėl Europos Sąjungos veikimo 113 straipsnį, pagal kurį Taryba vėl kreipėsi į Parlamentą dėl konsultacijos (C10‑0170/2024),
–	atsižvelgdamas į Darbo tvarkos taisyklių 84 ir 86 straipsnius,
–	atsižvelgdamas į Ekonomikos ir pinigų politikos komiteto pranešimą (A10‑0000/2024),
1.	pritaria Tarybos projektui;
2.	ragina Tarybą pranešti Parlamentui, jei ji ketina nukrypti nuo teksto, kuriam pritarė Parlamentas;
3.	ragina Tarybą dar kartą konsultuotis su Parlamentu, jei ji ketina iš esmės keisti savo projektą;



4.	paveda Pirmininkei perduoti Parlamento poziciją Tarybai, Komisijai ir nacionaliniams parlamentams.

2022 m. gruodžio 8 d. Komisija pateikė dokumentų rinkinį „PVM skaitmeniniame amžiuje“, kurį sudaro trys pasiūlymai:
	pasiūlymas dėl Tarybos direktyvos, kuria dėl prie skaitmeninio amžiaus pritaikytų PVM taisyklių iš dalies keičiama Direktyva 2006/112/EB;
	pasiūlymas dėl Tarybos reglamento, kuriuo dėl skaitmeniniam amžiui reikalingos administracinio bendradarbiavimo PVM srityje tvarkos iš dalies keičiamas Reglamentas (ES) Nr. 904/2010;
	pasiūlymas dėl Tarybos įgyvendinimo reglamento, kuriuo dėl tam tikroms PVM schemoms taikomų informacijos teikimo reikalavimų iš dalies keičiamas Įgyvendinimo reglamentas (ES) Nr. 282/2011.
Dokumentų rinkinyje pateiktas sąžiningo ir supaprastinto apmokestinimo veiksmų planas, kuriame pabrėžiamas poreikis apsvarstyti, kaip technologijos gali būti naudojamos kovojant su mokestiniu sukčiavimu ir kaip dabartinės Europos Sąjungos PVM taisyklės galėtų būti pritaikytos verslui skaitmeniniame amžiuje. Trys pakeitimai, kuriais siekiama pritaikyti PVM skaitmeniniam amžiui:
i)	nauja tikralaikė skaitmeninių ataskaitų teikimo sistema, grindžiama e. sąskaitomis faktūromis,
ii)	platformų ekonomikai pritaikyta apmokestinimo PVM tvarka
iii)	ir bendra įmonių, parduodančių prekes vartotojams visoje ES, registracija PVM tikslais.
Direktyvai ir reglamentui buvo taikoma speciali teisėkūros procedūra. Buvo konsultuojamasi su Europos Parlamentu; jis 2023 m. lapkričio 22 d. pateikė nuomonę. 
2024 m. lapkričio 5 d. Taryboje sutarta dėl iniciatyvos „PVM skaitmeniniame amžiuje“. Tačiau, esant esminių Komisijos pasiūlymo (t. y. direktyvos), dėl kurio iš pradžių konsultuotasi su Europos Parlamentu, ir Tarybos teksto skirtumų, 2024 m. lapkričio 7 d. Taryba nusprendė su Europos Parlamentu konsultuotis iš naujo. 
Reikšmingu nesutarimo šaltiniu Taryboje tapo tiekėju laikomo asmens tvarka; dėl jos buvo ypač sunku pasiekti galutinį kompromisą. 
Taryba nusprendė, kad tiekėju laikomo asmens tvarka bus pradėta taikyti pirmiausia savanoriškai nuo 2028 m. liepos 1 d., o vėliau, nuo 2030 m. sausio 1 d., bus privaloma. Valstybėms narėms taip pat bus leidžiama tiekėju laikomo asmens tvarkos netaikyti MVĮ, nepranešus apie tai PVM komitetui. Pirmojoje nuomonėje EP pabrėžė, kad reikia riboti MVĮ tenkančią administracinę naštą. 
Taryba taip pat suteikė daugiau lankstumo valstybėms narėms naudoti savo sąskaitų faktūrų išrašymo sistemas, nes daugelis valstybių narių jau yra daug investavusios į nuosavą programinę įrangą. Tam tikromis sąlygomis vėl leidžiama naudoti suvestines sąskaitas faktūras, nepaisant Komisijos pasiūlymo jas uždrausti. Parlamentas taip pat pritarė leidimui naudoti suvestines sąskaitas faktūras, kad valstybėms narėms ir įmonėms būtų užtikrintas lankstumas ir paprastumas. 
Kiek tai susiję su įgyvendinimo terminais, Parlamento nuomonėje siūlomi ilgesni terminai nei Komisijos pasiūlyme. Taryba savo pasiūlyme juos pratęsia dar labiau.
Todėl pranešėjas mano, kad tinkama taikyti supaprastintą procedūrą be pakeitimų.

